Annette Vilhelmsen (SF), 2012-10-25:
Tak til ordførerne for deres bemærkninger til indlæggene.
Udbudsreglerne er vigtige for at fremme konkurrencen om offentlige opgaver, så de løses bedst og billigst muligt.
Det er i alles interesse, ikke mindst i skatteydernes.
Omvendt skal vi ikke være blinde for, at udbud kan være tunge og omkostningsfulde for både den offentlige udbyder og for de private tilbudsgivere.
Derfor skal reglerne tilpasses den virkelighed, som de anvendes i.
Lovforslaget er en del af den aftale om kommunernes økonomi for 2013, som vi indgik tidligere i år.
Med lovforslaget foreslår vi følgende tre ændringer: For det første ophæves annonceringspligten for de særlige bilag II B-tjenesteydelser.
For det andet gives der kommunerne friere adgang til, at de kan udføre opgaver for andre offentlige myndigheder.
For det tredje gives der kommuner og regioner bedre muligheder for at deltage i selskaber.
Med ændringen af annonceringspligten lægger vi op til at fjerne kravet om, at mindre opgaver skal udbydes.
Den enkelte kommune eller region vil i stedet selv kunne vælge, om den vil udbyde opgaver som disse.
Hensigten er, at vi skal fokusere på at fremme de offentlige udbud på de områder, hvor de største gevinster kan høstes, det vil sige på de områder, hvor der er det største konkurrencemæssige potentiale.
Deri ligger naturligvis også, at vi ikke skal stille unødige krav og bruge unødige ressourcer på at foretage udbud på de områder, hvor der er et begrænset potentiale i forhold til det at konkurrenceudsætte opgaver.
Hvad angår disse opgaver, er det nemlig mange gange ikke muligt at etablere en reel konkurrence, da de er målrettet den enkelte borgers specifikke behov.
Derfor vil der oftest kun være ét socialt tilbud, som vil være i stand til at løfte opgaven lokalt.
Samtidig kan det være en udfordring at beskytte borgerens patientjournal eller andre følsomme oplysninger i forbindelse med annonceringen af et udbud.
Ved at lade det være op til kommunerne selv at vurdere, om en opgave skal udbydes eller ej, giver vi mulighed for, at fornuften kan råde i hvert enkelt tilfælde.
Forslaget vil dermed medvirke til, at de offentlige ordregiveres administrative byrder bliver mindre.
Lovforslagets anden del har til hensigt at give kommunerne en friere adgang til at udføre opgaver for andre offentlige myndigheder, herunder andre kommuner.
Det er medvirkende til, at ressourcerne kan anvendes mere effektivt i kommunerne.
Lovforslagets tredje del handler om omsætningsgrænsen i de selskaber, hvor der sidder kommuner eller regioner.
Her øges grænsen fra 25 til 50 pct.
Hermed bliver de 50 pct. grænsen for, hvor stor en andel af omsætningen der må stamme fra salg til andre end kommuner og regioner.
Kommuners og regioners muligheder for at deltage i de offentlig-private selskaber bliver på den måde styrket.
Sammen med anden del af lovforslaget om at give kommunerne friere adgang til at udføre opgaver for andre offentlige myndigheder øger forslaget mulighederne for, at de offentlige myndigheder kan samarbejde.
Det er vigtigt at nævne, at der med de foreslåede ændringer ikke ændres på det overordnede formål med lov om kommuners udførelse af opgaver for andre offentlige myndigheder og kommuners og regioners deltagelse i selskaber.
Alt i alt er det min klare overbevisning, at vi med lovforslaget vil være med til at sikre både fleksibilitet og en effektiv anvendelse af vores offentlige ressourcer.